google/wiki40b huggingface dataset:
Rasebiologi

Rasebiologi var en vitenskap som forsket på forskjeller mellom menneskeraser. Rasebiologiens blomstringstid var fra 1800-tallet til 1940-tallet. I dag er det stor enighet blant biologer om at rasebiologien må betegnes som misbruk av (og ikke som en fagdisiplin innen) biologien.
Grunnen til at rasebiologisk forskning ble forlatt, er fordi det ideologiske og politiske misbruket av resultatene, som resulterte i ufattelige menneskelige lidelser.
Det vitenskapsteoretiske problemet bestod i at rasebiologer ikke satte frem testbare hypoteser, men selektivt lette etter støtte for sine antakelser – antakelser som i sin tur var basert på fordommer og politiske overbevisninger. At de funnene som ble gjort på denne måten, i neste omgang ble brukt til å rettferdiggjøre politikken, gjorde ikke saken bedre.
Rasebiologiens teoretiske fundament kan sies å ha vært sosialdarwinismen, som så dagens lys i Storbritannia på 1860-tallet. Dette utløste blant annet den eugeniske forskningen som ble gjennomført i store deler av den vestlige verden i begynnelsen av 1900-tallet. Mens man i USA overveiende omtalte den som eugenikk, ble denne betegnet som rasehygiene i mange europeiske land. Det mest dramatiske eksempelet på rasebiologisk forskning var imidlertid menneskeforsøkene i nazi-Tysklands konsentrasjonsleirer.

Raseforskning i dag

Forskningen som i dag skjer på etniske forskjeller mellom menneskegrupper, har lite til ingenting til felles med 18- og 1900-tallets rasebiologi, og omtales derfor heller ikke som rasebiologi. Forskningen er i hovedsak genetisk og prøver bl.a. å avdekke menneskeartens evolusjon før og etter at denne utvandret fra opphavsregionen i Afrika. Resultatene kan langt på vei sies å ha avkreftet rasebiologiens grunnantakelse: De genetiske forskjellene mellom etniske menneskegrupper er små. I den grad humangenetikere uttaler seg om politiske konsekvenser, tar de vanligvis eksplisitt avstand fra politisk (mis)bruk av funnene. Tvert imot har enkelte humangenetikere hevdet at det ikke fins noe vitenskapelig grunnlag for rasebegrepet.
I brønden og i tjernet

I brønden og i tjernet er en bok av Jørgen Moe. Den ble utgitt i 1851 og regnes som Norges første barnebok.
Personene i boken er Store-Beate (og hennes dukke Lille-Beate), broren Viggo, foreldrene, barnepiken og gamle Hans Grenader. Boken har klare preg av erindringer fra forfatterens oppvekst på Mo gård i første halvdel av 1800-tallet. Utdrag fra boken var gjengitt i Nordahl Rolfsens Lesebok for Folkeskolen, og flere av dens dramatiske og sentimentale episoder tilhører Norges litterære kanon.
Erik Werenskiold, Henrik Sørensen og Johan H. Kippenbroeck er noen av kunstnerne som har laget illustrasjoner til verket.
Groruddalen gymnas

Historie

I 1938 ble Grorud høyere skole bygget, tegnet av arkitenkt Georg Greve. Fra 1959 var skolen en kombinert skole med framhaldsskole, realskole og gymnas. Skolen bestod av en bygning frem til begynnelsen av 1960-tallet. Disse lokalene er i dag Groruddalens skoles kontorer, bibliotek og spesialrom.
I 1958 ble det satt opp paviljonger med seks klasserom, for å romme de store elevkullene. På 1960-tallet ble skolen ytterligere utvidet, inkludert en ny gymsal. Fra 1968 ble skolen en ungdomsskole, og fikk navnet Groruddalen skole. Gymnasklassene fortsatte på skolen en stund, før de ble flyttet til Bredtvet videregående skole i 1972.
Cabra Corral-demningen

Cabra Corral-demningen er en demning med vannkraftverk i elva Río Pasaja langt nordi Argentina (Provincia de Salta). Anlegget sto ferdig utbygget i 1972, etter at utbygging ble igangsatt i 1966. Demningen ligger 85 km rett sør for byen Salta.
Vannkraftprosjektett har i alt 102 MW effekt, fordelt på 3 x 34 MW turbiner. Den knyttes til nettet med en 132 kV kraftledning.
Demningen er 114 meter høy og 510 meter lang. Maksimal fallhøyde er 104 meter. Reservoaret har et areal på 115 – 132 km² (max 13.150 hektar), og demmer opp inntil 2.880 millioner m³ vannmasser. Halve reservoaret ligger over grensen til naboprovinsen Provincia de Santiago del Estero i øst.
Nedbørsområdet som reguleres er på 32.735 km².
Anisopeplus

Utseende

En middelsstor, kraftig, matt brun trebukk. Antennene er omtrent så lange som kroppen og ganske tynne. Pronotum har en tann midt på hver sidekant, dekkvingene er avsmalnende bakover, middels brede.

Utbredelse

Slekten finnes i det sørøstlige Brasil.
Statsateisme

Statsateisme viser til at et lands styre undertrykker religionsutøvelse eller offisielt «fremmer ateisme».
Statsateisme gjelder i første rekke kommunistiske land. I dag er det Nord-Korea som er den mest ytterliggående statsateistiske staten i verden, men også land som Folkerepublikken Kina, Taiwan, Laos og Vietnam har en viss statsateisme. Blant land som tidligere har hatt statsateisme, finner vi Den første franske republikk, Sovjetunionen, Kambodsja under Røde Khmers diktatur, Mexico under Plutarco Elías Calles, Albania under Enver Hoxha og flere.
Office of Foreign Assets Control

Historikk

OFAC er etterfølgeren til Office of Foreign Funds Control (FFC), som ble opprettet ved starten av annen verdenskrig etter Tysklands invasjon av Norge i 1940. FFC ble administrert av USAs finansminister gjennom krigen. FFCs opprinnelige formål var å forhindre nazistenes bruk av de okkuperte landenes valutareserver og å hindre tvungen repatriering av midler eiet av disse landenes borgere. Tiltakene ble senere utvidet til å beskytte aktiva tilhørende andre invaderte land. Etter at USA formelt ble med i annen verdenskrig, spilte FFC en nøkkelrolle i økonomisk krigføring mot Aksemaktene gjennom blokkering av fiendtlige aktiva og forbud mot utenlandsk handel og finanstransaksjoner.

Bruk av OFACs sanksjonsliste i Sverige

Befolkningen i Sverige berøres av OFACs arbeid i og med at visse svenske banker utfører kontroll av kunder og ved pengetransaksjoner mot en liste publisert av OFAC. For å svenske selskaper skal kunne gjøre kontroller og kjøre sine registre mot sanksjonslisten som publiseres av OFAC, kreves tillatelse fra Datainspektionen. Årsaken er at det ifølge § 21 i personuppgiftslagen er forbudt for andre enn myndighetene å behandle opplysninger om lovovertredelser som innebærer straffbare handlinger, og sanksjonslisten fra OFAC inneholder slike opplysninger. Enkelte av den svenske bankforeningens medlemmer har imidlertid fått et unntak fra denne regelen av Datainspektionen.
Zhuozhou

Zhuozhou (kinesisk: 涿州; pinyin: Zhuōzhōu) er en by på fylkesnivå i byprefekturet Baoding i provinsen Hebei i det nordlige Kina. Befolkningen var i 1999 på 1 111 991.
Den italienske reisende Marco Polo (1254–1324) skildrer byen i sin berømte reiseskildring Il Milione, og forteller at den var en stor og vakker handelsby med silkedraperier og gullsmedarbeider. Den var et viktig møtested for handelsreisende, og et knutepunkt for Yuan-dynastiets postvesen.

Kulturminner

Dobbeltpagoden i Zhuozhou (Zhuozhou shuangta, 涿州双塔), Yongjibroen (Yongji qiao, 永济桥) og Jinmen-sluseporten (Jinmen zha, 金门闸) er oppførte på Folkerepublikken Kinas liste over kulturminner.

Samferdsel

Kinas riksvei 107 fører gjennom området. Den løper fra Beijing til Shenzhen (rett ved Hongkong, og er på sin vei innom provinshovedstadene Shijiazhuang, Zhengzhou, Wuhan, Changsha og Guangzhou.
Jehans Storvik

Jehans Storvik er en norsk lokalpolitiker i Vågå for Arbeiderpartiet. Han ble 8. mai 2012 valgt til fungerende varaordfører i kommunen av Vågå kommunestyre, for å erstatte Iselin Jonassen som samtidig rykket opp til fungerende ordfører. Storvik er leder for Nord-Gudbrandsdal videregående skoles avdeling i Lom.
Société française des télégraphes sous-marins

Société française des télégraphes sous-marins var et fransk selskap opprettet i 1888 for å gi telegrafiforbindelse mellom Karibia og Venezuela og mellom Ny-Caledonia og Australia. Det fusjonerte i 1895 med den franske telegrafselskapet Compagnie française du télégraphe de Paris à New-York til Compagnie Française des Câbles Télégraphiques.
Scrabster

Scrabster er et sted 2,5 km vest for Thurso nord i Skottland. Daglig fergeforbindelse med Stromness på Orknøyene (90 minutters overfart).
Verdens miljødag

Verdens miljøverndag er en FN-dag som har blitt markert i hele verden den 5. juni hvert år siden den ble innstiftet etter FNs miljøvernskonferanse i Stockholm 1972. Verdens miljøverndag blir organisert av FNs miljøprogram, FNs organ innen miljøarbeid.
Norge ble i 2007 valgt til å markere Verdens miljødag, og Tromsø ble valgt til vertsby.
Wadi el-Hudi

Wadi el-Hudi er et elveleie i Østørkenen i det sørlige Egypt ca 35 km sørøst for Aswan. Ordet wadi er en egyptisk betegnelse på et elveleie i en ørken eller annet tørt område, og det dreier seg om et elveleie som i hele eller store deler av året er uten vannføring.  
Wadi el-Hudi er kjent for sine ametyster og for mange råstoffer som ble utvunnet her fremfor alt under Mellomrikets tid i antikken. Det finnes rester av mange gamle bygninger for datidens arbeidere; de stammer fra Mellomriket og fra den gresk-romerske periode. En slags festning antas å ha tjent forvaltningsøyemed.  
Historisk viktige er en rekke klippeinnskrifter som for det meste lar seg tidfeste til Mellomriket. En rekke herskere nevnes i inskripsjonene, som Mentuhotep IV, Senusret I, Amenemhat II, Senusret III, Amenemhat III, Amenemhat IV og Sobekhotep IV. Også gudinnen Hathor nevnes ganske ofte.
Triatlon under Stillehavslekene 2007

Triatlon under Stillehavslekene  2007. Triatlon var en av flere sporter som var med i de trettende stillehavslekene som ble arrangert i Apia på Samoa i perioden 25. august til 8. september 2007. Det var fjerde gangen som triatlon var med på programmet under stillehavslekene. Det var en individuell konkurranse for menn og en for kvinner samt en lagkonkurranse basert på de individuelle plasseringene. Ny-Caledonia ble beste nasjon, de vant alle tre gullmedaljene.
Hilde & Brede show

Noen av karakterene i serien

Hilde spilte rollen som den noe påvirkede russepresidenten Sandra Fagerborg, den noe ufine «dentopaten» og tannlegen Sol Kloppen, og som den ulekre magister i sammenliknende samlivsstatistikk Liv I. Leiren.
Brede Bøe spilte rollen som en filosoferende Nils Arne Eggen, provokosjonskunstneren Doffen fon Krogh og den stats autoriserte klokkeren Aron Dahl.
Sverre Fredriksen (Viking)

Sverre Fredriksen var en norsk fotballspiller som spilte for Viking. Han fikk 254 kamper og scoret 6 mål mellom 1924 og 1937. Fredriksen spilte for Viking i cupfinalen i 1933 der det ble et 1–3 tap for Mjøndalen IF. Dette var forøvrig første gang Viking nådde cupfinalen. Han var senere trener for Ålgård.
Avignon

Politisk status

Avignon er hovedstad i departementet Vaucluse. Byen utgjør kjernen i et område som kalles Stor-Avignon, som består av tolv kommuner fordelt på begge sider av Rhône: Les Angles, Rochefort-du-Gard, Saze et Villeneuve-lès-Avignon i departementet Gard og  Avignon, Caumont-sur-Durance, Jonquerettes, Morières-lès-Avignon, Le Pontet, Saint-Saturnin-lès-Avignon, Vedène et Velleron i departementet Vaucluse.

Tidlig historie

En høyde ved nordenden av byen, Rocher les Doms, har spor etter en festning eller befestet landsby som er datert til keltisk tid. I romersk tid var byen et viktig senter i Gallia Narbonensis, men med unntak av noen få rester av et forum ved Rue Molière er det lite spor etter denne tiden. Under invasjonene i det 5. århundre ble byen sterkt skadet, og i 737 ble den ødelagt av frankerne under Karl Martell etter at borgerne hadde tatt araberne side. Etter dette hørte byen først til kongedømmet Burgund og siden til kongedømmet Arles. 
Mot slutten av 12. århundre erklærte byen seg som selvstendig republikk. Denne perioden tok slutt i 1226,da Ludvig VIII av Frankrike tok byen og ødela festningsverkene som straff for at de hadde støttet katarene. Avignon ble først gitt til greven av Provence, og så videre til greven av Toulouse.
Shift

Shift er to taster som ligger helt til høyre og venstre for bokstavene på vanlige tastaturer. Tasten er som oftest merket med en pil som peker oppover og/eller ordet Shift.
Tastene benyttes primært for å skrive store bokstaver, men de er også modifiseringstaster som kan endre funksjonen til andre taster.
Når Caps lock-tasten er aktivert brukes shift for å skrive små bokstaver.
Shift-tasten brukes ofte i tastekombinasjoner, gjerne sammen med Ctrl eller Alt.
Al-Muqaddimah

Al-Muqaddimah er en bok fra 1377 av den arabiske historikeren Ibn Khaldūn (1332-1406). Boken er opprinnelig skrevet som en introduksjon og metodebeskrivelse til hans omfattende historieverk Kitab al-Ibar («Boken om lærdommene»), men «fordi forfatteren vil gi en uttømmende analyse av samfunnet, ender han opp med å beskrive i detalj hele den islamske sivilisasjonens kultur.» Al-Muqaddimah har derfor lenge vært betraktet som et selvstendig verk, og som en tidlig metodisk introduksjon til fag som samfunnsøkonomi, historiefaglig metode, demografi og sosiologi. Bjørsnes sier at «Khaldūn inndeler vitenskapene og beskriver deres formål og metoder.»
Boken utkom på norsk i 2012, i serien Bokklubbens Kulturbibliotek.
Toksong

Administrativ inndeling

Fylket er delt inn i en ŭp (småby), en rodongjagu (arbeiderdistrikt) og 23 ri (landsby).
Johannes Hevelius

Bakgrunn

Han var sønn av Abraham Hewelke (1576–1649) og Kordula Hecker (1576–1655). Han ble født i en familie av velstående bryggere av bøhmisk avstamning. Etter å ha fullført gymnaset studerte han jus i Leiden i 1630, og reiste senere i årene 1632–1643 til Sveits, London og Paris, hvor han ble kjent med flere astronomer, blant annet Pierre Gassendi (1592–1655). 
I 1634 kom han tilbake til hjembyen Danzig for å fullføre jusstudiene og samtidig arbeide på familiens bryggeri. Det var også da han fattet større interesse for astronomi. I 1635 giftet han seg med Katharine Rebeschke, som var hans nabo. Etter hennes død 1662 giftet han seg på ny i 1663 med Elisabetha Koopman, som han fikk fire barn med.
Badoc

Badoc (Bayan ng Badoc) er en kommune i Filippinene. Kommunen ligger øya Luzon og tilhører provinsen Ilocos Morte. Folkemengden er på  27 862 innbyggere.
Badoc har en attraktiv sandstrand og severdig gammel kirkeruin. Badoc er fødestedet til maleren Juan Luna.
Kristín B. Pálsdóttir

Biografi

Kristín B. Pálsdóttir er en av pionerene innen moderne islandsk filmproduksjon for både TV og kino.
Hun ble opplært i Storbritannia, der regisserte hun forskjellige fjernsynsprogrammer fra 1974. Inkludert diverse kultur elementer som musikk, mangfoldige barneprogrammer og TV-dramaer.
Kristín var med å starte Umbi filmselskapet i 1983. Dette året regisserte hun Message to Sandra, en langfilm om en middelaldrende forfatter som ender opp med å nedprioritere boken som kan gi han sitt livs gjennombrudd, etter at han ansetter en ung vaskedame.
Siden 1982 har Kristín B. Pálsdóttir vært involvert i flere betydningsfulle filmer. Hun var blant annet assisterende regissør for filmen Under the Glacier i 1989 og Children of Nature i 1991. I tillegg har hun vært med å redigere lyd og bilde i en rekke flere produksjoner, men ikke kreditert for alle.
I sammenheng med West Nordic sin kortfilmserie i 1992, Northern Tales, regisserte Kristín det islandske bidraget This Horse is Mine. Hun var også assisterende regissør på to andre filmer, The Mother of the Sea (fra Grønland) og Hannis (fra Færøyene).
Solar Monitoring Observatory

Solar Monitoring Observatory (SOLAR / SMO) er et vitenskapelig observatorium fra ESA og er en del av Columbus-modulen, som igjen er en del av Den internasjonale romstasjonen. Columbus-modulen (inkludert SOLAR) ble skutt opp med STS-122 den 7. februar 2008. Solar vil monteres eksternt på Columbus sammen med European Technology Exposure Facility (EuTEF). Noen andre komponenter er også planlagt montert eksternt på Colubus under fremtidige oppdrag, deriblant Atomic Clock Ensemble in Space (ACES).
Heterorrhina amoena

Utseende

En middelsstor, avlang, skinnende metallisk grønnfarget eller kobberfarget gullbasse.

Utbredelse

Arten lever i det nordlige India.
Kapp Payer

Kapp Payer er et nes nordøst på Spitsbergen på Svalbard, i området som heter Olav V Land.
Det er gitt navn etter Julius von Payer, en østerriksk offiser og polarutforsker som sammen med Karl Weyprecht ledet den østerriksk-ungarske ekspedisjonen for å utforske Frans Josefs land i 1873. Payer var selv aldri på Svalbard.
Yngsjömordet

Yngsjömordet var et drap som skjedde 28. mars 1889 i Yngsjö i Sverige. 
Hanna Johansdotter (født 1867) ble drept av ektemannen Per Nilsson og hans mor Anna Månsdotter (født 28. desember 1841), som ble kjent som Yngsjömörderskan. Begge ble dømt til døden for drap, og Månsdotter ble den siste kvinnen i Sverige som ble henrettet.
Leptinotarsa

Utseende

Middelsstore, avlangt ovale, blanke, gjerne gule og svarte bladbiller. Antennene er litt fortykket mot spissen, knapt halvparten så lange som kroppen. Pronotum er rundet, mye bredere enn langt, ved roten nesten så bredt som dekkvingene.

Levevis

Slekten kan finnes på mange ulike planter, mange men ikke alle lever på planter i søtvierfamilien.  De fargerike larvene forsvarer seg med giftstoffer. Det mest kjente medlemmet, coloradobillen, er et fryktet skadedyr på poteter og kan forårsake nesten fullstendig avlingssvikt.

Utbredelse

Slekten er utbredt i Amerika, coloradobillen er spredt over store deler av verden med mennesker. Den har aldri etablert seg i Norge, men innførte enkeltindivider er funnet noen få ganger.
Bellingeverkstedet

Bellingeverkstedet var et dansk malerverksted som arbeidet med kalkmalerier og som var aktivt rundt ca. 1500–1520. Verkstedet kjennes i hovedsak fra Bellinge kirke utenfor Odense, hvor det utførte kalkmalerier i 1496. Denne utsmykkingen er datert og signert av Ebbe Olsen og Simon Petersen.
Av andre kirker verkstedet har arbeidet er Kirke Stillinge kirke og Finderup kirke; begge disse ligger på Sjælland.
Det er visse likhetstrekk mellom arbeider utført av Bellingeverkstedet og malerier i Linderöd kirke i Skåne som er utført av en Anders Johansen og signert av han i 1498.
Kraterkjede

En kraterkjede er en linje med kratre på overflaten til et himmellegeme. Benevnelsen for kraterkjeder er catena (catenae i flertall), noe som er fastsatt i Den internasjonale astronomiske unions regler for planetnomenklatur.
Rupert (elv)

Rupert River er en elv i provinsen Quebec i Canada, og en av de større elvene i provinsen. Samlet lengde er 600 km, og nedbørsfeltet på 43 000 km². Elva renner fra Labradorhalvøya og vestover til den renner ut i Hudson Bay, nærmere bestemt i James Bay.
Hudson's Bay Company grunnla handelsstasjonen Rupert House ved elven allerede i 1668, deres første handelsstasjon i Canada. Vassdraget har ikke utbygging av vannkraft, det er inngått avtale om utbygging av vassdraget Eastmain lengre nord mens Rupert-elva inntil videre ikke skal bygges ut (i likhet med de tilgrensende elvene Broadback og Nottaway i sør).
7000 Riff

7000 Riff er en samle-LP fra Hard Rock Kafé-miljøet i Trondheim.
Platen ble utgitt på Arctic Records i 1979 og produsent var Åge Aleksandersen.
AB Aerotransport

Oppstarten

ABA ble etablert i 1924 av Carl og Adrian Florman. Den første flyturen var 2. juni 1924 fra Lindarängen i Stockholm til Helsingfors med en Junkers F 13 pontonplan, et fly som kunne ta fire passasjerer. Det hadde registrering S-AAAC som i 1929 ble endret til SE-AAC. Dette flyet kan i dag ses på Tekniska Museet i Stockholm.
Flyet fortsatte å trafikkere strekningen Stockholm-Helsingfors til 1928, for deretter å fly som nattpostfly på ruten Stockholm–Malmö–Amsterdam–London. I 1925 åpnet selskapet en rute til Berlin i samarbeid med Deutsche LuftHansa, nåværende Lufthansa.
ABA ble verdens første operatør med tremotors passasjerfly da ruten til Amsterdam ble innviet 15. mai 1925 med tre svenskproduserte Junkers G 24 kjøpt fra AB Flygindustri.
ABA kjøpte flere fly og i 1931 opererte man med et flertall Junkersmodeller F 33, F 34, G 23 og G 24 av land- og pontonvarianter. På de lengre strekningene brukte man det tremotors flyet Fokker F XII. I 1938 kjøpte de en Junkers Ju 86 Z-7 som fikk navnet «Svalen» og  registreringen SE-BAE. Flyet ble kjøpt for å transportere post, men i 1940 ble det rekvirert av Svenska Flygvapnet som noen måneder senere kjøpte det fra ABA. I flyvåpenet fikk den betegnelsen Tp 9. I 1937 ble ABA Europas andre operatør av Douglas DC-3 etter KLM. Med den flytypen fikk man mulighet til å opprette nye langstrekninger, som til Moskva i 1939. Samme år ble merket SWEDISH AIR LINES malt på flyene. Utover tre DC-3 besto flyparken av fem Junkers Ju 52/3m, et Junkers F 13 pontonplan, samt to Fokker F XII.

Andre verdenskrig

Under andre verdenskrig forsøkte ABA å opprettholde hele sitt linjenett, men Moskvalinjen stoppet i juni 1941 og strekningen til Berlin ble stoppet like før Tysklands kapitulasjon. En kurerlinje til London startet i mai 1942. Dessverre ble to DC-3 skutt ned i 1943, men etter forhandliger med de krigførende partene om fritt leide, ble kurertrafikken gjenopptatt med nattflyvninger, der flyene var merket med SWEDEN med store bokstaver på flykroppen samt nasjonalitetsflagget malt på halen. På tross av dette ble en tredje DC-3 angrepet, men slapp unna med skrekken. Man sluttet da å bruke DC-3, men gjenopptok senere kurerflyvningene med Boeing B-17.

ABA utvider

Mot slutten av andre verdenskrig fortsatte ABA å utvide sitt linjenett i Europa. I takt med at den tyske okkupasjonen av Europa opphørte ble strekninger til Paris, Oslo og Prestwick i Skottland åpnet.
Den 30. juni 1948, etter en statlig utredning, ble det da statseide ABA slått sammen med SILA på 50/50-basis. Det nye selskapet fikk navnet ABA. 
Allerede i 1946 ble SILA den svenske delen av SAS, som da bare var et samarbeidsorgan mellom de nordiske selskapene DDL i Danmark, DNL i Norge og ABA i Sverige.

Virksomheten overføres til SAS

Den 1. oktober 1950 undertegnet representanter for de ovennevnte selskapene en avtale hvor de overlot til SAS å for egen regning drive flyvirksomhet. ABA sto etter dette som eierselskap for 3/7 av SAS fram til 1996. ABA, som i sin tur var eid av SILA, ble dette året slått sammen og endret navn til SAS Sverige AB.
Konklavet 1922

Beskrivelse

Konklavet ble ledet av kardinal Vincenzo Vannutelli, som var dekanus for kardinalkollegiet. Hans bror, Serafino Vannutelli, hadde ledet det forrige konklavet.
Ved pavens død var det 61 kardinaler. En av dem, Enrique Almaraz y Santos, døde dagen etter Benedikt XV. Tre rakk ikke frem til Roma i tide, og fire hadde forfall på grunn av sykdom, høy alder eller lang reisevei. Det var dermed 53 kardinal som møtte. Da den øvre aldersgrensen for stemmerett ikke ble innført før i 1970 hadde alle 53 stemmerett ved konklavet.
I den fjortende avstemning, på konklavets femte dag, ble kardinal Achille Ratti valgt og tok navnet Pius XI.
Man vet nøyaktig hvordan stemmene falt. Kirkehistorikere har kunnet høste innsikt ved at den østerrikske kardinal Piffl brøt en av konklavenes grunnregler, om ikke å gjøre seg noen notater om forløpet av pavevalget. Reglene sier at kardinalene skal gi sine notater til camerlengoen (kammerherren) eller til valgkontrollørene, og disse brennes sammen med stemmesedlene. Ingen kardinal får lov til å beholde sine notater med avstemningsresultatene. Kardinalene får ikke forlate Det sixtinske kapell før stemmesedler og notater er brent. Når man likevel vet hvordan avstemningene foregikk i 1914 og 1922, er det fordi kardinal Piffl skrev ned resultatene i sin hemmelige dagbok. Den ble publisert i 1963.